**Segédlet a birtokvédelmi kérelem kitöltéséhez**

Birtokvédelmi kérelmet a dolog birtokosa (természetes személy vagy jogi személy) terjeszthet elő. Természetes személy kérelmezőnek a kérelmen fel kell tüntetni nevét és lakcímét. Lakcím alatt a lakó-vagy tartózkodási helyet, ennek hiányában a szálláshelyet kell érteni. Jogi személy kérelmezőnek a kérelmen fel kell tüntetni nevét és székhelyét. Székhely alatt a szervezet székhelyét, telephelyét vagy fióktelepét kell érteni.

*Ellenérdekű fél* alatt a birtoksértő természetes személyt vagy jogi személyt kell érteni. A kérelmezőnek a kérelmén fel kell tüntetni annak a félnek (ellenérdekű félnek) a nevét és lakcímét vagy székhelyét, akivel szemben a birtokvédelmet kéri.

*Az eljárás megindításának alapjául szolgáló tények ismertetése, cselekmény leírása, a birtokvitával érintett dolog megjelölése* során ismertetni kell a kérelem előterjesztésekor fennálló, tényleges, sérelmezett birtokállapotot, az eredeti birtokállapotot (milyen volt a birtokállapot, mielőtt a birtokháborítás bekövetkezett volna), a birtoksértő cselekmény leírásával a birtokállapot megváltoztatására vonatkozó körülményeket (pld. ki, mikor, hogyan sértette meg az eredeti birtokállapotot), a kérelmező tűrési kötelezettsége fennáll-e. Dolog alatt ingatlan vagy ingó dolgot kell érteni.

*A birtoksértő magatartás elkövetésének helye* a jegyző illetékességét megalapozó illetékességi ok, azaz a birtokvédelmi eljárás lefolytatására a birtoksértő magatartás bekövetkezésének helye szerint illetékes jegyző jogosult.

*A birtoksértés időpontjára történő utalás* alatt a birtoksértő magatartás elkövetésének időpontját kell érteni. A kérelem határidőben való benyújtása akkor valósul meg, ha annak előterjesztésére a birtokháborítást követő egy éven belül kerül sor. Folyamatos birtoksértés esetén a határidő tekintetében az elkövetés kezdő időpontja a mérvadó.

*A jegyző döntésére irányuló kifejezett kérelmet* úgy kell megfogalmazni, hogy abból kiderüljön, milyen módon kívánja a kérelmező megszüntettetni a birtoksértő állapotot, mitől, milyen magatartástól kívánja a jövőre nézve eltiltatni a birtoksértőt.

*A kérelemben foglalt tények igazolására szolgáló bizonyítékot* (bizonyítékokat) a kérelmezőnek kell megjelölnie és a kérelemhez mellékelnie (pl. okirat, fénykép, vázrajz, helyszínrajz). A tényállás tisztázásához szükséges bizonyítékokat a kérelem beérkezésétől számított 10 napig lehet benyújtani, ezt követően a bizonyítási eljárás befejeződik és a rendelkezésre álló bizonyítékok alapján határozat meghozatalára kerül sor.

A birtokvédelmi eljárás illetékének költsége 3000 forint.

Egyéni vállalkozó vagy gazdálkodó szervezet esetében a kérelem kizárólag elektronikus úton nyújtható be (ügyfélkapu).